Ο **Ερβέ Ντουμπουισόν** (γαλλικά: Hervé Dubuisson) (γενν. 8 Αυγούστου 1957) είναι Γάλλος πρώην επαγγελματίας καλαθοσφαιριστής και προπονητής. Κατά τη διάρκεια της αγωνιστικής σταδιοδρομίας του αγωνιζόταν ως σούτινγκ γκαρντ και σμολ φόργουορντ. Ο Ντουμπουισόν είναι ο κορυφαίος όλων των εποχών σε συνολικούς πόντους στο Πρωτάθλημα Γαλλίας. Είναι επίσης ο κορυφαίος όλων των εποχών της Εθνικής Γαλλίας σε συνολικούς πόντους.

Είχε το ψευδώνυμο «Monsieur Record» («Κύριος Ρεκόρ») και «Le Blanc Qui Sautait Au-dessus Des Buildings» («Ο Λευκός που πηδάει πάνω από κτίρια»). Εισήχθη στο Hall of Fame της Γαλλικής Καλαθοσφαίρισης το 2004. Του απονεμήθηκε το γαλλικό βραβείο *Gloire du sport* («Αθλητική Δόξα») το 2012.

Πρώιμη ζωή
----------

Ο Ντουμπουισόν γεννήθηκε στις 8 Αυγούστου 1957 στο Ντουαί της Γαλλίας. Ως νέος, αγωνίστηκε στο άλμα εις ύψος και στον ακοντισμό, με τον γαλλικό σύλλογο στίβου *L'Étoile Oignies*. Μετά από αυτό, άλλαξε αθλήματα και άρχισε να παίζει καλαθοσφαίριση νέων.

Επαγγελματική σταδιοδρομία
--------------------------

Ο Ντουμπουισόν έκανε το ντεμπούτο του σε συλλόγους στην πανευρωπαϊκή διοργάνωση τρίτου επιπέδου, το Κύπελλο Κόρατς, το 1973, σε ηλικία 15 ετών, σε έναν αγώνα εναντίον της Στέεσελ από το Λουξεμβούργο. Κατά τη διάρκεια της καριέρας του, ο Ντουμπουισόν κέρδισε δύο Πρωταθλήματα Γαλλίας με τη Λε Μαν Σαρτ Μπασκέτ, το 1978 και το 1979. Ονομάστηκε στην Ομάδα Ευρωπαϊκής Επιλογής της FIBA το 1980 και ονομάστηκε Πολυτιμότερος Παίκτης του Πρωταθλήματος Γαλλίας το 1984.

Κατά τη διάρκεια της επαγγελματικής του καριέρας, ο Ντουμπουισόν σημείωσε τουλάχιστον 50 πόντους σε ένα μόνο παιχνίδι του πρωταθλήματος Γαλλίας σε πέντε περιπτώσεις. Το ρεκόρ της καριέρας του για τους περισσότερους πόντους που σημείωσε σε έναν αγώνα πρωταθλήματος Γαλλίας ήταν 55 πόντους, που σημείωσε σε έναν αγώνα εναντίον της ΑΣΠΟ Τουρ, το 1989. Τελείωσε την καριέρα του ως παίκτης ως κορυφαίος όλων των εποχών του Πρωταθλήματος Γαλλίας σε συνολικούς πόντους καριέρας, με 19.013.

Εθνική ομάδα
------------

Ο Ντουμπουισόν έκανε το ντεμπούτο του με την Εθνική Γαλλίας ανδρών το 1974, σε ηλικία 16 ετών. Ως μέλος της εθνικής Γαλλίας, ο Ντουμπουισόν αγωνίστηκε στο τουρνουά καλαθοσφαίρισης στους Θερινούς Ολυμπιακούς Αγώνες του 1984 στο Λος Άντζελες. Εκπροσώπησε επίσης τη Γαλλία στο Παγκόσμιο Πρωτάθλημα του 1986. Επιπλέον, έπαιξε με τη Γαλλία σε 7 Ευρωμπάσκετ.

Έπαιξε στα ακόλουθα Ευρωμπάσκετ: το Ευρωμπάσκετ 1977, το Ευρωμπάσκετ 1979, το Ευρωμπάσκετ 1981, το Ευρωμπάσκετ 1983, το Ευρωμπάσκετ 1985, το Ευρωμπάσκετ 1987 και το Ευρωμπάσκετ 1989. Αποσύρθηκε από την Εθνική Γαλλίας ως κορυφαίος όλων των εποχών σε συμμετοχές, με 259 και σε πόντους, με 3.916.

Κατέχει επίσης το ρεκόρ όλων των εποχών της Εθνικής Γαλλίας για τους περισσότερους πόντους σε ένα μόνο παιχνίδι. Στις 21 Νοεμβρίου 1985, ο Ντουμπουισόν σημείωσε 51 πόντους, σε έναν αγώνα προκριματικών του Παγκόσμιου Πρωταθλήματος 1986 εναντίον της Ελλάδας.

Προπονητική σταδιοδρομία
------------------------

Αφού αποσύρθηκε ως παίκτης, ο Ντουμπουισόν εργάστηκε ως προπονητής. Ήταν προπονητής των γαλλικών συλλόγων Μονπελιέ (1996–1997), Αντίμπ (1997–1999) και ΣΛΟΚ Νανσί (1999–2001).

Προσωπική ζωή
-------------

Ο Ντουμπουισόν ενεπλάκη σε τροχαίο ατύχημα στις 10 Μαΐου 2001. Τον χτύπησε μοτοσικλέτα κοντά στο σπίτι του. Ως αποτέλεσμα του ατυχήματος, πέρασε αρκετούς μήνες σε κώμα και είχε δύο χρόνια εντατικής θεραπείας αποκατάστασης. Το 2005 παντρεύτηκε τη Γαλλοβουλγάρα καλαθοσφαιρίστρια Μαντλένα Στάνεβα.

Η βιογραφία του, *Hervé Dubuisson, a Life in Suspension*, δημοσιεύτηκε τον Οκτώβριο του 2015. Το 2017 γυρίστηκε μια ταινία για τον Ντουμπουισόν. Ονομάζεται *The White Man Who Jumps Above Buildings*. Ο ανιψιός του, Βικτόρ Ντουμπουισόν, είναι επαγγελματίας παίκτης γκολφ.

Παραπομπές
----------

1. ↑  Ανακτήθηκε στις 17  Ιουνίου 2019.
2. ↑  Classement des plus grands joueurs du championnat de France (in γαλλική).
3. ↑  BASKET. Hervé Dubuisson, «Monsieur record», sort son autobiographie (in γαλλική).
4. ↑  Rio 2016, basket : Parker, les chiffres d'une carrière au service des Bleus (in γαλλική).
5. ↑  BASKET. Hervé Dubuisson, «Monsieur record», sort son autobiographie (in γαλλική).
6. ↑  Hervé Dubuisson, rescapé des parquets (in γαλλική).
7. ↑  "Dub", le rebond du coeur (in γαλλική).
8. ↑  Hervé Dubuisson, le blanc qui sautait au-dessus des buildings (in γαλλική).
9. ↑  Evans, Hilary· Gjerde, Arild· Heijmans, Jeroen· Mallon, Bill· και άλλοι. «Hervé Dubuisson Olympic Results». *Olympics at Sports-Reference.com*. Sports Reference LLC. Αρχειοθετήθηκε από το πρωτότυπο στις 17 Απριλίου 2020. Ανακτήθηκε στις 15 Ιουλίου 2018.
10. ↑  Hervé DUBUISSON (FRA).
11. ↑  «Ντοκούμεντο: Το 130-126 επί της Γαλλίας σε video!». *sport24.gr*.
12. ↑  Qu'est devenu Hervé Dubuisson, l'ex-légende des Bleus? (in γαλλική).
13. ↑  Hervé Dubuisson, rescapé des parquets (in γαλλική).
14. ↑  Le retour d'Hervé Dubuisson sur le parquet de Nancy (in γαλλική).
15. ↑  "Dub ", le rebond du coeur (in γαλλική).
16. ↑  Hervé Dubuisson : une vie en suspension (in γαλλική).
17. ↑  What happened to Victor Dubuisson?

Εξωτερικοί σύνδεσμοι
--------------------

* Προφίλ στη FIBA
* Προφίλ στη FIBA Europe
* Προφίλ στο Olympedia.org
* Προφίλ στο Basketball-Reference.com
* Προφίλ αρχείου στο Sports-Reference.com
* Προφίλ στο ProBallers.com
* Προφίλ γαλλικού πρωταθλήματος (γαλλικά)

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* VIAF: 99145542624996642194
* ISNI: 0000 0004 5873 4947

 |

 |